王令
九曲池悼古
刳地决凿波，深流隐木鹅。
樯高帆系锦，堤暖柳藏河。
泰甚心方兆，颠危念则那。
去都如脱屣，东下若廖疴。
殿脚千论女，宫眉斛计螺。
迷楼插空远，水调揭声和。
忠切闻无路，愚谀面自阿。
君颜未回笑，贼首已称戈。
运去天移鼎，人迁地见禾。
当年遗废沼，及此尚名歌。
古往悲奚寄，今传迹未讹。
水寒波刺甲，土老岸髯莎。
落照留归鸟，西风困旧荷。
暮林迷远屿，夕霭暝前波。
亡国谁堪问，羁人恨自多。
凭栏不成去，归意为蹉跎。